AZHAR
హెచ్‌సిఎ కమిటీని రద్దు చేయాలి
పంజాగుట్ట (హైదరాబాద్‌),: హైదరాబాద్‌ క్రికెట్‌ అసోసియేషన్‌ (హెచ్‌సీఏ) ఎన్నికలు నిభందనలకు విరుద్దంగా జరిగాయని వాటిని వెంటనే రద్దు చేయాలని భారత క్రికెట్‌ మాజీ కెప్టెన్‌ ముహమ్మద్‌ అజాహారుద్దీన్‌ డిమాండ్‌ చేశారు. ఈ మేరకు శనివారం సోమాజీగూడ ప్రెస్‌క్లబ్‌లో జరిగిన విలేకరుల సమావేశంలో ఆయన మాట్లాడుతూ ప్రస్తుతం ప్రతిభ ఉన్న క్రీడాకారులకు న్యాయం జరుగకపోవడం బాధకలిగిస్తుందన్నారు. హైదరాబాద్‌ క్రికెట్‌ జట్టు నుంచి ప్రతిభ కలిగిన క్రీడాకారులను ఉద్దేశపూర్వకంగా రంజీట్రోఫీకి ఎంపికచేయలేదని ఆయన ఆరోపించారు. ఈ విషయం తనకు ఎంతో ఆవేదన కలిగించిద న్నారు. అయితే ఇందుకు కారణం హెచ్‌సీఏలోని సభ్యులేనని ఆయన విమర్శించారు. హెచ్‌సీఏ ఎన్నికలు నిభందనలకు వ్యతిరేకంగా జరుగక పోవడమే కాకుండా లోథా కమిటీ సిఫార్సుల మేరకు క్రీడాకారులను ఎంపికచేసేందుకు ప్రస్తుతం ఉన్న సెలక్షన్‌ కమిటీకి ఎలాంటి అర్హత లేదని విమర్శించారు. వెంటనే ఈ కమిటీని రద్దుచేయాలన్నారు. హెచ్‌సీఏ ఎన్నికల తరువాత ఇందులో అనేక చట్ట వ్యతిరేక కార్యకలాపాలు జరుగుతున్నాయని ఆరోపించారు. తన వ్యాఖ్యలు ఎవరికి నిందించ డానికి కాదని ఎంతో పేరున్న హెచ్‌సీఏపై మచ్చ పడటం ఆవేదన కలిగిస్తుందన్నారు. ఈ కమిటీ ఎన్నికపై సుప్రీం కోర్టును ఆశ్రయించారని, తీర్పు కోసం వేచి చూడాల్సిన అవసరం ఉందన్నారు.